
Folketingets Europaudvalg

Christiansborg, den 16. juni 2003

Folketingets repræsentant ved EU
Til

udvalgets medlemmer og stedfortrædere

Europa-Parlamentets forfatningsudvalg 

diskuterer krav til regeringskonference

Forfatningsudvalget vil sikre sig at Europa-Parlamentet er repræsenteret ved den kommende regeringskonference, hvor Konventets arbejde skal behandles af stats- og regeringscheferne. Derfor diskuterede forfatningsudvalget torsdag den 12. juni indholdet af et brev til Europa-Parlamentets formand Pat Cox forud for hans tale ved Det Europæiske Råds topmøde i Thessaloniki. Forfatningsudvalget foreslår, at både Konventets Præsidium og Europa-Parlamentet er repræsenteret ved regeringskonferencen. 

Regeringskonferencen og konventets arbejde

Forfatningsudvalget valgte at fastholde en tidligere beslutning truffet i Europa-Parlamentet
, om at hele Præsidiet skal deltage på regeringskonferencen.  

Men udvalget kræver desuden, at Europa-Parlamentet, udover repræsentanterne i Præsidiet, skal være repræsenteret med almindelige medlemmer ved regeringskonferencen, ligesom de har været det ved regeringskonferencerne i Amsterdam og Nice. Og medlemmerne skal have status som repræsentanter og ikke observatører som tidligere. 

Udvalget valgte ikke at tage stilling til, hvor mange repræsentanter Europa-Parlamentet bør have ved regeringskonferencen, men flere af medlemmerne gav udtryk for et ønske om at flere politiske grupper blev repræsenteret.  

Forfatningsudvalget regner desuden med, at Europa-Parlamentet skal afgive en samlet udtalelse om konventets arbejde på plenarsamlingen i september 2003.   

Med venlig hilsen

Michala Jessen 

� Europa-Parlamentets beslutning om den konstitutionelle proces og unionens fremtid. A5-368/2001





